ร้านนี้เป็นร้านที่เมื่อสมัยก่อนเคยทานกับครอบครัวเป็นประจำ แต่หลังจากที่ย่านรามอินทรากลายเป็นย่านที่การจราจรคับคั่ง ก็เลยเหินห่างกันไปหลายปี จนเพื่อนชวนมาทานเมื่อไม่นานมานี่ ก็เลยได้มีโอกาสมาลิ้มรสชาติกันอีกครั้ง สภาพร้านโดยรวมแล้วยังโอ่โถงเหมือนเดิม ที่จอดรถมากทีเดียว พนักงานก็คอยดูเลยดีในระดับหนึ่ง การบริการจัดว่าเอาใจใส่ดี ในส่วนของอาหารนั้น เมนูมีให้เลือกหลากหลาย ตั้งแต่ราคาไม่เแพงจนเกินไปนัก จนถึงชนิดที่ต้องคำนวนงบประมาณในกระเป๋าก่อน มีทั้งอาหารจีนและไทย ซึ่งอาหารทั้งสองสัญชาตินี้ ทางร้านเขาเน้นไปทางสไตล์จีนแมนดาริน ซึ่งรสชาติอาจค่อนข้างจืด และบางเมนูก็อาจจะเลี่ยนไปสำหรับ คนที่ชอบรสชาติจัดจ้านแบบไทยๆ สำหรับอาหารที่ทางร้านค่อนข้างจะเชียร์เป็นพิเศษก็จะเป็น ไก่ย่างสูตรของจันทร์เพ็ญ กุ้งกระจก ออส่วนหอยนางรม สลัดกุ้งทอด และเป็ดปักกิ่ง (เมนูนี้ไม่ได้สั่ง) ซึ่งโดยรวมแล้วรสชาติดีเหมือนเดิม 